Document ID: 32011R0354

A BIZOTTSÁG 354/2011/EU RENDELETE
(2011. április 12.)
a Bosznia és Hercegovinából származó egyes halakra és halászati termékekre vonatkozó uniós vámkontingensek megnyitásáról és kezeléséről
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel az egyrészről az Európai Közösségek és tagállamaik, másrészről Bosznia és Hercegovina közötti stabilizációs és társulási megállapodás, valamint az Európai Közösség és Bosznia és Hercegovina közötti, a kereskedelemről és a kereskedelemmel kapcsolatos ügyekről szóló, ideiglenes megállapodás alkalmazására vonatkozó egyes eljárásokról szóló, 2008. június 16-i 594/2008/EK tanácsi rendeletre (1) és különösen annak 2. cikkére,
mivel:
(1)
2008. június 16-án Luxembourgban sor került az egyrészről az Európai Közösségek és tagállamaik, másrészről Bosznia és Hercegovina közötti stabilizációs és társulási megállapodás (a továbbiakban: stabilizációs és társulási megállapodás) aláírására. A stabilizációs és társulási megállapodás jelenleg ratifikálás alatt áll.
(2)
Az Európai Közösség és Bosznia és Hercegovina 2008. június 16-án ideiglenes megállapodást (2) kötött a kereskedelemről és a kereskedelemmel kapcsolatos ügyekről (a továbbiakban: ideiglenes megállapodás), amelyet a 2008. június 16-i 2008/474/EK tanácsi határozat (3) hagyott jóvá. Az ideiglenes megállapodás a stabilizációs és társulási megállapodás kereskedelemre és kereskedelemmel kapcsolatos ügyekre vonatkozó rendelkezéseinek mielőbbi hatálybalépését szolgálja. Az ideiglenes megállapodás 2008. július 1-jén lépett hatályba.
(3)
Az ideiglenes megállapodás és a stabilizációs és társulási megállapodás értelmében egyes, Bosznia és Hercegovinából származó halak és halászati termékek uniós vámkontingensek (a továbbiakban: kontingensek) keretein belül, csökkentett vagy nulla vámtétel mellett hozhatók be az Európai Unióba.
(4)
Az ideiglenes megállapodás és a stabilizációs és társulási megállapodás határozatlan időtartamra előirányzott éves vámkontingensekről rendelkezik. Ennek megfelelően meg kell nyitni a 2008. évre és az azt követő évekre vonatkozó vámkontingenseket, és rendelkezni kell kezelésük közös rendszeréről.
(5)
Ennek a közös kezelési rendszernek biztosítania kell, hogy az Európai Unióban működő valamennyi importőr egyenlő mértékben és folyamatosan hozzáférjen a vámkontingensekhez, valamint hogy a kontingensekre vonatkozóan megállapított vámtételeket a kérdéses termékek bármely tagállamba történő importjára a kontingensek kimerüléséig folyamatosan alkalmazzák. A rendszer hatékonyságának biztosítása érdekében fel kell hatalmazni a tagállamokat arra, hogy a kontingensből a ténylegesen behozott mennyiségeknek megfelelő mennyiségeket lehívják. Mindez szoros együttműködést kíván meg a tagállamok és a Bizottság között; a Bizottságnak különösen figyelemmel kell kísérnie a kontingensek felhasználásának mértékét, és erről megfelelően tájékoztatnia kell a tagállamokat. A gyorsaság és a hatékonyság érdekében a tagállamok és a Bizottság közötti információcserének lehetőség szerint elektronikus úton kell történnie.
(6)
Az e rendelettel megnyitott kontingenseket ennek megfelelően a Közösségi Vámkódex létrehozásáról szóló 2913/92/EGK tanácsi rendelet végrehajtására vonatkozó rendelkezések megállapításáról szóló, 1993. július 2-i 2454/93/EGK bizottsági rendeletben (4) előírt, a vámkontingensek kezelésére szolgáló rendszer szerint, a vámáru-nyilatkozatok elfogadásának időrendi sorrendjét követve kell kezelni.
(7)
Tekintettel arra, hogy az ideiglenes megállapodás 2008. július 1-jén lépett hatályba, e rendeletet is ugyanettől az időponttól kezdve indokolt alkalmazni, és a stabilizációs és társulási megállapodás hatálybalépését követően is indokolt hatályban maradnia.
(8)
Az e rendeletben előírt intézkedések összhangban vannak a Vámkódex Bizottság véleményével,
ELFOGADTA EZT A RENDELETET:
1. cikk
A mellékletben felsorolt, Bosznia és Hercegovinából származó, az Európai Unión belül szabad forgalomba bocsátott halak és halászati termékek importjára a mellékletben meghatározott éves uniós vámkontingensek erejéig a mellékletben megállapított csökkentett vagy nulla vámtételeket kell alkalmazni.
A szóban forgó termékek ezekből a kedvezményes vámtételekből csak akkor részesülhetnek, ha behozatalukra a Bosznia és Hercegovinával létrejött ideiglenes megállapodáshoz csatolt 2. jegyzőkönyvben vagy a Bosznia és Hercegovinával létrejött stabilizációs és társulási megállapodáshoz csatolt 2. jegyzőkönyvben előírt származási bizonyítvány kíséretében kerül sor.
2. cikk
(1) Az 1. cikkben előírt vámkontingenseket a Bizottság a 2454/93/EGK rendelet 308a., 308b. és 308c. cikkével összhangban kezeli.
(2) A vámkontingensek kezelésére vonatkozó információcserét a tagállamok és a Bizottság között lehetőség szerint elektronikus úton kell végrehajtani.
3. cikk
A tagállamok és a Bizottság szorosan együttműködnek e rendelet betartásának biztosításában.
4. cikk
Ez a rendelet az Európai Unió Hivatalos Lapjában való kihirdetésének napján lép hatályba.
Rendelkezéseit 2008. július 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2011. április 12-én.

Labels: 3
18
6